钦定古今图书集成/明伦汇编/官常典/第612卷 > 陈禅
## 钦定古今图书集成/明伦汇编/官常典/第612卷 > 陈禅

按《后汉书》本传，“禅字纪山，巴郡安汉人也。仕郡功曹，
举善黜恶，为邦内所畏。察孝廉，州辟治中从事。时刺
史为人所上，受纳臧赂，禅当传考，无它所赍，但持丧
敛之具而已。及至，笞掠无算，五毒毕加，禅神意自若，
辞对无变，事遂散释。车骑将军邓骘闻其名而辟焉，
举茂才。时汉中蛮夷反畔，以禅为汉中太守。夷贼素”
闻其名声，即时降服。迁左冯翊，入拜谏议大夫。永宁
元年，西南夷掸国王献乐及幻人，能吐火，自支解易
牛马头。明年元会，作之于庭。安帝与群臣共观，大奇
之。禅独离席举手大言曰：“昔齐、鲁为夹谷之会，齐作
侏儒之乐，仲尼诛之。又日：放郑声，远佞人。帝王之庭，
不宜设夷狄之技。”尚书陈忠劾奏禅曰：“古者合欢之
乐舞于堂，四夷之乐陈于门。故《诗》云：‘以雅以南，𩎟任
朱离’。今掸国越流沙，逾县，度万里，贡献非郑、卫之声，
佞人之比。而禅廷讪朝政，请劾禅下狱。有诏勿收，左
转为元菟候城障尉。诏敢不之官，上妻子从者名。”禅
既行，朝廷多讼之。会比匈奴入辽东，追拜禅辽东太
守。胡惮其威彊，退还数百里。禅不加兵，但使吏卒往
晓慰之，单于随使还郡。禅于学行礼，为说道义以感
化之，单于怀服，遗以胡中珍货而去。及邓骘诛废，禅
以故吏免。复为车骑将军阎显长史。顺帝即位，迁司
隶校尉，明年，卒于官。子澄，有清名，官至汉中太守。禅
曾孙宝，亦刚壮有禅风，为州别驾从事，显名州里。
按《汉中志》：“安帝永初二年，阴平武都羌反，入汉中，杀
太守董炳，没略吏民。四年，羌复来，太守郑廑出屯褒
中，欲与羌战。主簿段崇、陈禅以为但可坚守，来卤乘
胜，其锋不可当。廑不从，战败绩。崇与门下吏王宗、原
展共崇子勃、兄子伯生力战捍廑，并命功曹程信素
居守，驰来赴难，冒寇殡殓，廑卤遂大盛。天子”乃拜巴
郡陈禅为汉中太守。卤素惮禅，更来盘结，禅知攻守
未可卒下，而年荒民困，乃矫诏赦之，大小咸服。既诛
其乱首，天子善之，徙禅左冯翊太守。程信怨耻，乃结
故吏冠盖子弟严孳、李容、姜济、陈己、曹廉、勾矩、刘旌
等二十五人，誓志报羌，各募壮士，豫结同死以待寇。
太守邓成命信为五官，孳等门下官属。元和二年，羌
复来，巴郡，板楯救之。信等将其士卒，方奋讨，大破之，
信被八创，二十五人战死。自是后，羌不敢南向。五年，
天子下诏褒叹信、崇等，赐其家谷各五千斛，宗展、孳
等家谷各五百斛。每新太守到，必先存问其家，以羌
畏服陈禅，拜禅子澄汉中太守。